贈張欽州
作者：張孝祥
朝代：宋

paragraphs: 張家承平四姓侯，門前列戟金成丘。
南來清貧家立壁，但有萬卷書滿樓。
雲山極觀半空寫，下有花竹秀而野。
閉門讀易已三年，樂天知命忘華顛。
我行湘中識此老，難兄莫年更枯槁。
從來戚畹須表勸，會聽鳴珂趁朝早。
衡陽小隠雖深幽，去天尺五君無留。
貂蟬兜鍪何足道，君必不爲猿鶴羞。